Et spektakulært syn for de forbipasserende og en unik oplevelse for de deltagende til Middag på Broen.

Har du nogensinde overvejet at spise middag midt på den velkendte Limfjordsbro? Måske ikke, men torsdag aften er det alligevel realiteten for 200 sultne gæster, da Nordjysk Madfestival valgte Limfjordsbroen som deres åbningsreceptions lokation. Det skete med ønsket om at fejre broen og give en unik madoplevelse for de spisende. Det skriver Nordjysk Madfestival i en pressemeddelelse. - Vi forsøger hvert år til madfestivalen at lave noget helt ekstraordinært for at hylde maden. I år var det oplagt at fejre broen i samme ombæring (Limfjordsbroen blev 90 år tidligere i år, red.), som jo skaber den vildeste ramme for en langbordsmiddag, fortæller arrangør af Nordjysk Madfestival, Sarah Kruse. I forbindelse med middagsselskabet vil den ene halvdel af Limfjordsbroen være spærret for den almindelige trafik. På den anden side sidder de 200 heldige nemlig til langbordsmiddag. Og heldige er de, for middagen blev udsolgt på under en time, og der har i alt været over 4000, der har forsøgt at anskaffe sig billetter til den spektakulære middag. Middag på Broen bliver afholdt i samarbejde med Port of Aalborg, Erhverv Norddanmark, Sparekassen Danmark og Aalborg Waterfront.